Bármi történjék…

-Zelina! Zelina! Megjött a busz!

- Megyek Momó! - kiáltott a lány és otthagyta a vályúból falánkan habzsoló malacokat.

Zelina futólépésben indult a takaros vidéki ház felé, ébenfekete, hosszú hajfürtjei lobogtak a tavaszi csípős, hideg szélben. A ház előtt Momó várta türelmetlenül, kezében a régi, foltozott, viseletes iskolatáskával, mely jelenleg a világ egyik legsúlyosabb dolgának tűnt. A lány elvette és rugalmas léptekkel indult a koszos, piros, erősen felújításra szoruló busznak nevezett izé felé. Amint odaért, az ajtó kinyílt és egy álmos fej fordult felé a sofőrkabinból. Géza nézett felé szokásos kék egyenruhájában. Kócos, zsíros, vörös haját borzolta a hűvös levegő, és bűzös alkoholszagot árasztott. Szemei alatt hatalmas fekete karikák árulkodtak a napok tartó alvászavaráról.

- Helló!- köszönt Zelina jókedvűen (Már hozzászokott a buszsofőr igénytelenségéhez).

- Kérem az igazolvá-á-ányt. - ásította a vezető.

Míg a sofőr az iratot ellenőrizte, a lány visszaszaladt és egy cuppanós puszit nyomott nagymamája arcára.

-Jó leszek. – súgta a fülébe.

Momó a többi szülővel ellentétben sosem mondta, hogy jó legyél, sohasem köszönt el így, de Zelina mindig ezekkel a szavakkal búcsúzott el tőle. Momó csak szótlanul magához ölelte, de ez az ölelés többet jelentett ezernyi szép szónál és a nyálasabbnál nyálasabb elköszönéseknél.

A buszban rémesen hideg volt és áporodott szag terjengett, feltehetőleg az előző heti ételmaradékok és a szellőztetés hiánya miatt. A lány mégsem foglalkozott vele. Momó viselkedése nyomasztotta, mivel a nagymama ma reggel még a szokottnál is furább volt. Valamit el akart mondani, de nem tudta hogyan kezdjen hozzá. Onnan tudta, hogy kettejük között volt valami furcsa kapcsolat, megérezték egymás gondjait.

Amióta anyja elhagyta, apja pedig meghalt, Zelina az apai nagyszüleivel élt kinn, a város határában egy tanyán. Nagyon élvezte ezt az életet, különösen azt a részét, hogy így kicsit más lehetett, mint a többi lány a városban. A Momó becenévnek külön története van. A kis Zelina Mama helyett Momó-t mondott, amikor beszélni tanult, s attól kezdve ráragadt a nagyira ez a furcsa név. Gondolataiból egy az út közepén tátongó hatalmas kátyú zökkentette ki (szó szerint), ami jelezte, nemsokára a városba érnek.

Zelina lassan kezdte összeszedni dolgait és kavargó gondolatait. Próbált pozitívan gondolkodni. *Momónak biztosan csak rossza napja van. Semmi komolyabb baj nem lehet. Nemsokára találkozok Natasával és Emmával és minden megoldódik.* A busz hirtelen hatalmasat fékezett. Elölről Géza káromkodása hallatszódott. Nyitódtak az ajtók és Zelina kilépett a járgányból. Csak ekkor látta meg, hogy a busz kis híján kidöntött egy buszmegállót jelző táblát. A megállóban ijedt emberek méregették az ócska járművet és annak vezetőjét.

Váratlanul egy kéz takarta el a szemét. A lány ijedtében felsikoltott. Minden erejével igyekezett szabadulni, végül a könyökével gyomorszájon ütötte támadóját. Ekkor egy ismerős, nyöszörgő hang ütötte meg a fülét.

- Óvatosan! A végén még eltöröd a kezem. – A kéz lassan engedett a szorításból. Dávid, a lány egyik legjobb iskolán kívüli barátja állt Zelina előtt kissé összegörnyedve, értetlenül nézve fel a lányra. – Nem tudtam, hogy paranoiás vagy. – lihegte a fiú felegyenesedve, gesztenyebarna haját simítva ki a szeméből. – Ahogy azt sem, hogy karate edzésekre jársz. – fejezte be a mondatot viccelődve.

- Neked elment az eszed? Már azt hittem… azt hittem, hogy…

- Ne parázz már, csak hülyéskedtem! – csitította a fiú.

- Haha! Nagyon jó vicc! – mérgelődött Zelina, majd megbocsátón hozzátette: - Akkor megyünk?

Komótosan indultak el a nyüzsgő utcán. Amikor még a szülei együtt éltek, Zelina is itt lakott valahol ebben az eleven metropoliszban, de akkor még nagyon kicsi volt, s így semmire sem emlékszik belőle. Sohase mondta senkinek, még Momónak sem, de ma is gyakran álmodozik titokban erről az élettel teli helyről, bár a csendes kis tanyát nem hagyná el érte soha… és mégis ide vágyik a szíve. Elhessegette a gondolatot, mint már annyiszor, ahányszor csak leszállt a buszról és megpillantotta a hatalmas házakat és az utcát, ami egy óriási hangyabolyhoz hasonlított. Az emberek munkába siettek, akárcsak a bolybeli dolgozók. Autók izegtek-mozogtak, mintha pár hangya egy-egy óriási morzsát cipelt volna.

*Elég az ábrándozásból Zelina. A te otthonod a tanya. Ott szeretet vár téged, amit Momó és Nagyapa ad meg. Hol lennél most nélkülük? -* korholta magát.

Az idő nagyon hamar elmúlt. Mire feleszmélt, már az iskola kapujában állt és éppen Dávidtól búcsúzott. A fiú minden nap elkísérte a lányt az iskoláig. Dávid nagyon élvezte a társaságát, szinte megigézte a leány személyisége, de ezt az érzést legféltettebb titkaként őrizte. Zelina unottan bevonszolta magát az osztályterembe és szinte elvakította a vadiúj, legújabb trendet követő ruhák, és kiegészítők ragyogása, és a tökéletesen kifésült és megcsinált hajköltemények látványa. Végignézett magán és megállapította, borzalmasan néz ki. Bő farmerját sárfoltok tarkították, formátlan, halványlila pólója lógott karcsú, vagy ahogy nagyapa mondaná ,,betegesen sovány” testén, sűrű haja szinte könyörgött egy fésülés után. Lábbelije - egy szedett-vedett gumicsizma, amit a malacetetés után véletlenül magán felejtett - erős trágyaszagot árasztott. Kelletlenül felnyögött.

*Ez a nap lehet ennél is rosszabb?*

Vidám csevegés foszlányait hallotta meg a háta mögül. Natasa és Emma közeledtek izgalmasnak ígérkező témán vitatkozva. Amikor megpillantották barátnőjüket, arcukon sugárzó mosoly jelent meg. Úgy néztek ki, mint két szépségkirálynő. Aranyszőke és sötétbarna hajuk tökéletes copfba kötve, bokacsizmájukon nemhogy egy folt, egy halvány karcolás sem látszódott. Ruhájuk kiváló összhangban volt ékszereikkel és persze minden mással, amit viseltek. Csinos, bézs és fekete bőrtáskát fogtak kezükben.

- Szia! - köszöntek gyengéd ölelésbe vonva barátnőjüket.

- Helló! - üdvözölte Zelina őket, és közben erősen koncentrált, hogy hangja gondtalannak tűnjön, de az álcázás sosem volt erőssége. – Mi újság? - kérdezte, hogy elterelje a figyelmet lehervadt mosolyáról, amit már képtelen volt a helyén tartani.

- Semmi. – felelte Tasa szemét hunyorítva nézve barátjára.

- Jó a parfümöd! - jegyezte meg csípősen Emma. Pillantása barátnője ”cipőjére” tévedt.

- Hahaha! Ne is mondd! - fakadt ki Zelina szomorúan. A mai nap kész katasztrófa.

- Miért, mi történt? - kérdezték egyszerre.

- Momó ma reggel nagyon furcsa volt. Érzem, hogy valami nincs rendben vele.

- Minden rendben van! Ne aggódj! Biztosan csak rossz napja van. Mindenkivel előfordul. - vigasztalta Emma.

- Jaj, Em. Rossz előérzetem van! - suttogta a lány.

A beszélgetésnek egy éles, csörömpölő hang vetett véget. Becsengettek.

A nap hátralévő részében Zelina nem tudott a tanárokra figyelni. Csak Momó járt az eszében. A percek csigalassúsággal teltek. Az utolsó csengőszót a lány valóságos megváltásnak érezte. Kilépett az iskola udvarára. Élvezte, ahogy a metsző tavaszi hideg felfrissíti, és furcsa mód még azt is, amint a fagyos szellő a hajába kap. A felhőtlen égbolt kéken tündökölt és az Afrikából hazatérő vándormadarak vidám csiripelésétől visszhangzott. A buszmegállóban kevesen voltak (lehet, hogy ennek köze volt a reggeli esethez). Géza ugyan késett egy kicsit, de már sokkal jobban nézett ki. Valahogy az utazás is kellemesebbnek tűnt. A busz utoljára még fékezett egy nagyot, majd megállt.

- Kiszállás kishölgy! - hangzott az elöl lévő fülkéből.

Zelina elmosolyodott. *Géza újra a régi…*

Villámgyorsan leugrott a buszról és egy ragacsos, mély pocsolyába érkezett, melybe bokáig merült, de nem zavarta. Cuppogós léptekkel indult el a házikó felé. Momót és Nagyapát a konyhában ücsörögve találta. Papa újságot olvasott, de a nagyi csak az ablakon bámult kifelé búskomoran, néha megkavarta a már amúgy is elhűlt kávéját, és sóhajtott egyet, majd újra elmerült a végtelen szántóföldek részletes alibi tanulmányozásában.

A lány belépett a helyiségbe. Momó ránézett, bús kék szemében saját bánata tükröződött.

- Beszélnünk kell. - súgta halkan, alig hallhatóan.

- Tudom. – válaszolt a lány ugyanolyan csendesen.

Momó átkísérte Zelinát saját kis, poros, padlástéri szobájába. A szobácskában állott volt a levegő és az egyetlen kisablakon beszűrődő napfény örvénylő porszemeket világított meg. Momó búsan leült az alacsony ágyra, a leányt pedig maga mellé invitálta.

- Ugye tudod, hogy bármi történjék, mi mindig itt leszünk egymásnak és átsegítjük egymást a nehéz időszakokon? – kezdett bele Momó.

- Anyádról lenne szó. – folytatta elcsukló hangon. – Még sosem beszéltem neked róla. És ezután sem fogok.

- Mi történt? – kérdezte Zelina, és úgy érezte, szíve azon nyomban kiugrik a helyéből.

- Anyád … Vele már soha többé nem találkozhatsz. – nyögte ki a nagyi.

- Hogyhogy nem …? Hisz eddig sem találkoztunk. – pislogott értetlenül a lány.

- Édesanyád pár napja autóbalesetben meghalt. – szólt Momó letörten. A sírás fojtogatta. Zelina még sosem látta így az erős nagymamát. Mintha megállt volna az idő. A porszemek is lelassultak. Momó könnyei patakokban folytak és már Zelina sem tudott parancsolni érzelmeinek. Leroskadt az ágyra és zokogott a koszos kis párnára. Nem értette miért fáj annyira, hiszen nem is ismerte anyját és mégis… mintha a szívének egy darabját szakították volna ki. Akik ismerték anyját, mielőtt eltűnt, gyakran mondták, mennyire hasonlít rá. Azóta ha tükörbe nézett, úgy érezte, anyja arca néz vissza rá és ezzel megnyugodott; hát mégis ismeri őt. Ahányszor látni akarja, elég csak tükörbe néznie.

Felkelt az ágyról, s fájdalmas lépésekkel indult az előszobában lévő hatalmas tükör felé. Mindene sajgott. Úgy érezte, menten elájul. Felemelte fejét és fátyolos szemmel nézte arcának tükörképét, ami már egyáltalán nem hasonlított édesanyja arcára. Az az arc minden helyzetben vidám volt, kedves és élettel teli, míg a jelenlegi a magányt, a sötétséget és a szomorúságot tükrözte felé. Váratlanul megzörrent a bejárati ajtóra szerelt fém postaláda, s egy fekete boríték csusszant szinte hangtalanul a szúette parkettára.

Címzett: Havasi Zelina

Végrendelet

A lány remegő kézzel emelte fel a borítékot. Lábait már nem tudta uralni, a padlóra csuklott, utána minden elsötétült.

Egy hófehér teremben ébredt. *Álmodom? Momó! Nagyapa!*

A terem egyik falára ember nagyságú tükör volt erősítve, természetesen hófehér keretben. Zelina a tükör felé sétált. Megállt előtte, s belenézett. Ijedtében hátrahőkölt egészen a szemközti falig. *Nem! Az lehetetlen! Anyám halott!*

Óvatosan újra közelebb lépdelt a tükörhöz. Nemsokára egy kedves arc mosolygott vissza rá: dús, fekete haj, égszínkék szempár, pisze orr, kifejező tekintet…

* Anya?- kérdezte a lány. Hangja elcsuklott, de visszhangot vert a teremben.

Az idősödő nő még szélesebb mosolyra húzta száját, s némán bólintott.

* De… ez… hogyan lehetséges? – Zelina döbbenten nézte a homályos tükörképet, amint az hanyagul megrántotta vállát (pontosan ugyanúgy, ahogyan ő szokta), jelezve, hogy ő sem tudja a választ.
* Hogy vagy? Mi történt veled? – kérdezgette a lány egyre élénkebben. A tükörkép válaszul hüvelykujját mutatta és újból megrántotta vállát.

Zelina hangja hirtelen szomorúvá vált, tekintete pedig fátyolossá.

* Miért hagytál el? – kérdezte. Hangján érződött a fájdalom. – Tudnom kell! – jelentette ki ellentmondást nem tűrő határozottsággal.

A tükörkép elkomorult, ragyogó mosolya lehervadt, szemeit bűnbánóan lesütötte. Egyetlen mozdulatot tett, rámutatott valamire, majd halványulni kezdett. Zelina értetlenül nézte, csak nézte, ahogy édesanyja eltűnik, és teljes pánikban kereste, mire mutat, a fehérségben azonban semmit sem látott. Visszafordult a tükör felé, melyben már csak alig látta anyját. A nő még most is bűnbánóan, de mosolygott és… könnyezett. Újból rámutatott a fehérségre, mielőtt… teljesen eltűnt. *Egy boríték? Mit csináljak egy…*

* Anya, várj! – sikított a leány és kinyitotta szemét. Puha ágyon feküdt, fehér falakat és halvány, homályos emberi alakokat pillantott meg. Egy kórteremben volt. Próbálta kivenni a halvány alakok arcát.
* Momó? Papa? Em? Natasa? – suttogta alig hallhatóan. Volt még valaki. A lány hunyorított, s így felismerte a kérdéses alakot.
* Dávid? – ezt már egész hangosan, jól érthetően kérdezte. Hirtelen mindenki felé fordult. Aggódón néztek rá mind az öten, majd Momó halkan kilépett az embertömegből, puszit nyomott arcára, s megölelte úgy, ahogy csak egy nagymama képes ölelni.
* Hát jól vagy! –sóhajtott fel megkönnyebbülten.

*Jól? Úgy érzem magam, mint akin keresztülhajtott egy bulldózer.*

- Mi történt? – kérdezte a lány, majd halovány emlékfoszlányok kezdtek kavarogni fejében. – Minden olyan gyorsan történt. – csak ennyit mondott erőtlenül, majd mély álomba merült.

Álmában újból és újból a fehér szobában találta magát, s anyja mosolygott rá. Az éjjel óránként felriadt. Egy hétig nem kellett iskolába mennie ,,gyenge idegállapota miatt”. Bármi történjék, mi mindig itt leszünk egymásnak és átsegítjük egymást a nehéz időszakokon. - mondogatta mindig Momó, amikor csak komolyabb baj kerekedett. Ezt most nagyon jól esett felidézni, hálásan gondolva szeretteire.

Már négy napja feküdt otthon, a padlástéri kis lyukban, de nem lett jobban. Minden éjjel újraálmodta a fehér szobás jelenetet. Már tisztán látta, mire mutat anyja. Egy fekete borítékra. Zelina felriadt. Lélekszakadva lerohant a nyikorgó falépcsőn egyenesen az előszobaként szolgáló folyosóra. Feldúltan keresgélt a reklámújságok és a levelek között is, de a végrendeletre nem talált rá. Már kezdte feladni a kutatást, mikor tekintete a konyhaasztalra révedt. Egy fekete boríték hevert rajta kibontatlanul.

Apránként mind közelebb és közelebb lépett. Óvatosan remegő kezébe vette a végrendeletet. Finoman, alig sértve a ragasztós résztét kibontotta. Egy apró papírdarab hullott az ölébe, melyet egy nagyobbacska levél követett. A cetlin egy kód volt, amit a leány először nem értett, de a levél olvasása után minden világossá vált:

***Kedveském!***

***Kérlek, ne haragudj rám! Nem volt helyes, amit tettem, most már belátom, de mikor el kellett válnunk, nehéz anyagi körülmények között voltam, és számodra a jó élet biztosítása lehetetlennek tűnt mellettem. Ezért is kértem Nagyit és Nagyapát, hogy neveljenek fel helyettem, mert azt hittem, ott jobb helyed lesz, és… igazam lett. Persze felajánlották a segítségüket, de nem fogadhattam el, hiszen ők sem fürödtek a pénzben akkoriban. Apád tragikus halála után egyedül maradtam, tanácstalan voltam. Minden egyes nap gondoltam rád, és nagyon, de nagyon hiányoztál. Tudom, hogy mikor e sorokat olvasod, már nem lehetek ott, hogy ezt személyesen is elmondjam, ezért is írtam ezt a levelet, mert tudnod kell az igazságot, hogy nem saját akaratomból váltunk el. A múltadban nem tudtam részt venni, de a jövődet jobbá tehetem. Az életem nemrégiben rendbe jött, így van egy kis spórolt vagyonom. A mellékelt papiroson az a bankszámlaszám látható, amelyikre minden értékemet utaltam. Ez a Te bankszámlaszámod, Kincsem.***

***Remélem, hasznát veszed a jövőben!***

***Ölel: Anya***

Hatalmas könnycseppek hullottak a papírra. Zelina a földön ülve, a konyhaasztalnak dőlve zokogott. Órák telhettek el így, majd Momó lépett be a helyiségbe.

- Mi áll benne? – kérdezte megértően nézve a maga elé bámuló lányt.

Zelina némán Momó kezébe nyomta a levelet, és leroskadt egy régi székre.

Ahogy az asszony olvasta, könnybe lábadt a szeme, majd visszaadta az irományt.

- Anyád szeretett téged, az utolsó perceiben is. - súgta Zelina fülébe. – Nem örülne neki, ha így látna. – fejezte be mondandóját szelíden, majd finoman karon fogta a lányt és fölvezette szobájába.

A következő napokban a leány állapota feltűnő gyorsasággal javult. Teste visszanyerte eredeti formáját, szeme alól eltűntek a karikák. Kedve, életereje kezdett visszatérni, de furcsa mód mégsem volt már ugyanaz a vidéki leányka.

Lassan elérkezett az első iskolai nap. Zelina egy órával korábban kelt, mint szokott. Fekete haját elegáns kontyba fogta, csizmáját megtakarította és ruháit életében először szín szempontjából válogatta össze. Kinyitotta a szobaajtót. A lépcső tetejéről érezni lehetett a Momó által készített palacsinta illatát, mely úgy csiklandozta a lány orrát, mintha csak hívogatni akarná. Zelina nem sokáig kérette magát. Belépett a konyhába, s nagyszülei elámultak. A leány jobban festett, mint valaha, és furább volt, mint valaha. Zelina gyorsan bekapott egy Nutellás palacsintát, összedobott egy kakaót és vidám társalgásba kezdett Nagyapával, aki azon bosszankodott, hogy miért kell az újságokba megfejthetetlen keresztrejtvényeket tenni. Felkapta viseletes gumicsizmáját és kisietett az udvarra, mielőtt Momó bármit is kérdezhetett volna hiperaktivitásáról. Az állatok gondozásával rekordidő alatt végzett, és arra is maradt ideje, hogy kifésülje Buksi, az örökké kócos kaukázusi házőrző bundáját.

Zelina teljes pompában pattant fel a buszra az ajtóból kiáltva vissza Momónak az elmaradhatatlan búcsúzást: - Jó leszek. Géza kis híján továbbhajtott, mivel nem ismert rá a lányra. Zelinát ma nem lehetett meglepni, Dávid pedig megjegyezte, rémesen néz ki és elveszett a humora. A lány válaszul csak egy angyali mosolyt villantott barátjára.

A suliba érve újabb kellemes meglepetés fogadta; a mai napon rövidített órákat tartanak. Amint megérkezett, Tasa és Em majdnem feldöntötték, ahogy a nyakába ugrottak. Mindent elmondott a levéllel kapcsolatban, amit barátnői őszintének látszó sírógörccsel nyugtáztak.

Egész nap remekül szórakozott. A csajok megbeszélték, hogy másnap (szombaton) tartanak egy közös vásárlónapot. Zelina először egy kicsit tartózkodón viselkedett ezzel szemben, de végül belement, elvégre még sosem volt a Plázában. *Vajon milyen lehet bolyongani minimum három emelet között, és sorra járni a jobbnál jobb dolgokat kínáló boltokat? Ráadásul egy teljes napig…!*

Elérkezett a várva várt szombat. Reggel fél nyolckor kíméletlenül megszólalt Papa ősöreg ébresztőórája, ami még most is kifejezetten jól végezte dolgát. Zelina álmosan kászálódott ki az ágyból. Az éjjel alig aludt valamit, annyira izgult. Gondolatai úgy zakatoltak fejében, mint egy fékezhetetlenül robogó vonat. Haját villámgyorsan kifésülte, ruháit nagy gonddal választotta ki, majd miután ezekkel készen volt, vidáman kicsapta az ajtót és kecsesen lelibegett a lépcsőn, kimondottam figyelve tartására. Momó rendszerint rászólt, hogy milyen hanyagul tartja magát és a később ebből származó gondokat kezdte részletezni. Belépett a konyhába, ahol Nagyi várt rá kezében gőzölgő, frissen főzött teával. A szokása szerint kontyba kötött ősz haját most sötétkék pöttyös kendő takarta. Mikor pillantásuk találkozott, a nagymama arcán halovány mosoly suhant át.

- Az állatokat már elláttam. – jegyezte meg gyengéden, mikor a lány a gumicsizmájába igyekezett beleerőltetni lábát, nem sok sikerrel.

- Köszönöm. – mosolygott vissza rá Zelina.

- Gyere, ülj ide mellém! – hívta Momó egy kis fémszékre mutatva.

A lány engedelmeskedett. Momó ráérősen elővette táskáját, s kivett belőle egy kisméretű tárgyat. Zelina kíváncsian nyújtogatta nyakát. Egy bankkártyát pillantott meg. A nagymama felé nyújtotta.

- A te örökséged. Költsd el okosan! – mosolygott pajkosan.

A lány kikapta kezéből az apró, kemény lapocskát. Érdeklődve forgatta szemlélgette, majd egy hatalmasat cuppanó puszit nyomott Momó arcára.

- Megyek, mert még lekésem a buszt. – lehelte sugárzó boldogsággal a Nagyi fülébe, majd csendben kilépett a tornácra.

A nap első sugarai cirógatták meg arcát, mikor végigsétált a fűfélékkel és vadvirágokkal benőtt ház előtti részen. Géza kivételesen időben érkezett, viszont az utazás talán még sosem volt ennél rázósabb, és az ülés sem volt kényelemre tervezve.

Zelina forgó gyomorral, émelyegve szállt le a piros, sárfoltokkal tarkított roncshalmazról. A megállóban Em és Natasa ácsorogtak.

- Hol voltál eddig? – kérdezték már-már kórusban.

A lány már nem tudott (vagy nem akart) válaszolni, mivel megérkezett a busz, amely az áruház közelében tette le őket.

Zelina szájtátva bámult a gigantikus épületre, mely eltakarta a Napot, és amely mellett aprócska pontnak érezte magát. Világosbarna falait hirdetések és a benne megtalálható bonyolultabbnál bonyolultabb nevű boltok kivilágított nevei borították. Tasa és Em egy pillantásra sem méltatták az épületóriást, egyszerűen átvágtak az úton magukkal rángatva Zelinát, akit még mindig megbabonázott a Pláza látványa. Az ultramodern forgóajtón belépve csaknem teljesen elvakította a különböző üzletek kirakataiból sugárzó fényár. Úgy érezte magát, mintha egy tündérmese kellős közepébe csöppent volna, pedig még csak a földszinten jártak. Zelina körbefordult, majd háttal nekiütközött valakinek.

- Ó, sajnálom, ne haragud ….. – a mondatot már nem volt képes befejezni, mert ijedtében felsikoltott. Egy testes, napbarnított bőrű, koszos inget viselő, hegekkel borított ember állt előtte. Sűrű fekete haja varkocsba volt fonva, dús szakállát gyöngyök díszítették. A vadember vicsorgott egyet, aztán gépiesen elfordult.

A leány remegve felkelt a földről. Rengeteg kíváncsi ember fordult fejéje, barátnői pedig nevetőgörcsben fuldokoltak a háta mögött.

- Mi volt olyan vicces?- kérdezte pár perccel később.

- Te megijedtél egy kisgyerekeknek rendezett kalózkiállítás egy „darabjától”! Ezt komolyan kérdezted?- vigyorgott Tasa.

- Kiállítás?- ismételte értetlenül Zelina, utána rögtön, megértve miről is van szó, ő is barátnőihez hasonlóan nevetőgörcsben tört ki. – De olyan élethű volt! –motyogta szemét lesütve.

- Ezt hívják technikának. – jegyezte meg gúnyosan Emma. – Tudod, azért fordult meg az a „gonosz bácsi”, mert be volt rá programozva. Tudod… elektronikusan.

Erre már mindhárman fetrengtek a nevetéstől. A nap hátralévő részében számtalan boltot végigjártak, több száz ruhát felpróbáltak és már mindhárman egy-egy jókora kövérre tömött szatyorral léptek fel a harmadik szintre tartó mozgólépcsőre.

Ahogy fölértek, nyomban rájött, hogy miért pont ide jöttek, amikor az korgó gyomrától zengett az egész üzletház. A harmadik szintet az éttermek uralták. Ez az emelet eltért a többitől. Míg a többi bevásárló-folyosókból és üzletsorokból állt, ez a szint kerek, hangulatos helyiség volt. Az éttermek körív alakban sorakoztak és a mennyezetet tartó óriási oszlopokat színes mozaikdarabokkal díszítettek. Az éttermek között voltak hagyományosak, de olyanok is, melyek valamely külföldi ország ízeire specializálódtak. Egy fenséges hamburger után Zelina úgy érezte, a mennyekben jár, de olyan fáradt, hogy menten elalszik. Éppen távozni készültek, mikor megpillantott egy boltot, mely előtt nem tudott csak úgy elmenni: *Édes otthon lakberendezési áruház.*

- Csak szétnézek! – kiáltotta távolodó barátai után és belépett a boltba, melyben a szivárvány minden színének külön helye volt. Kíváncsian sétálgatott az erdőzöld szektorban, amikor megtalálta, amit keresett. Egy új esernyőt. Felkapta és rögtön a kasszához sietett vele. Rendkívül olcsón adták.

*Momó biztosan nagyon fog neki örülni, ráadásul az új bíborszínű kendőjének is!… És Nagypapa is az új zoknijainak! Így már nem kell azt hallgatnod egész nap, ahogy azon bosszankodik, hogy ma már csak rossz minőségű zoknikat gyártanak. Imádni fogják a meglepetéseidet.*

Zelinának nem sok hiányzott, hogy lekésse a buszt, a többiek egy taxit fogtak. A hatalmas szatyrokkal nem volt egyszerű lavírozni az emberektől nyüzsgő folyosón és a forgalmas úton. Rendkívül jól érezte magát és már a piros buszon való zötykölődés sem vette el jókedvét.

A ház kapujához érve Momó fogadta.

- Azt hiszem, téged keres. A szobádba küldtem. – súgta a lány fülébe sejtelmesen, mire az furcsán nézett a Nagyira.

Zelina belépett a házba, lerúgta sportcipőjét, ami hangosan a falnak csapódott és a méretes szatyrokkal felegyensúlyozott a lépcsőn, a füleinek nem sok kellett ahhoz, hogy leszakadjanak a hatalmas súly alatt. Nagy nehezen berúgta az ajtót és rögtön ledobta terhét az ágyára, amit egy óriási, fájdalmas nyögés követett, ugyanis a szatyroktól nem láthatta, hogy Dávid feküdt az ágyon és az igazak álmát aludta.

- Kezdem úgy érezni, nem kedvelsz. – tréfálkozott a fiú sértődötten. – Mivel ebben a hónapban már másodjára támadsz rám… – fejezte be mondandóját.

- Ne haragudj! - kérlelte Zelina. Ezúttal ő is belátta, hogy a fiú felháborodása jogos.

- Hogyhogy itt vagy? Történt valami? – érdeklődött.

- Hogy történt-e valami? Igen, történt! A legjobb barátom egyik napról a másikra megváltozott. Ezekkel a hatalmas, giccses zacskókkal már rád sem ismerek. – fakadt ki Dávid. - Nagyon más lettél. - tette hozzá szomorúan, hatalmas boci szemeivel nézve fel a lányra.

- Végre lettek normális ruháim, cipőim dolgaim, és nem is örülsz neki? Nem örülsz neki, hogy végre úgy nézek ki, mint egy mai tini? Hogy nem kell többé Momó gyerekkori ruháit hordanom? Hogy meg tudlak lepni ezzel?

Az egyik hatalmas táskából egy jókora tábla csokoládét vett elő, és hozzávágta a fiúhoz:

– Mondd, miért baj az, ha most már más vagyok?

- Mert nem csak a külsőd változott meg, Zelina. Az mindig is gyönyörű volt. – itt felkelt az ágyról a csokit pedig a lány kezébe nyomta. – Az a bajom, hogy elvesztettem a legjobb barátomat. –nyögte fájdalmasan. - Sőt… talán többet is. – tette hozzá halkan, alig hallhatóan, majd kisétált a szobácskából.

Zelina az ósdi íróasztalnak dőlve állt, szemébe könnyek gyűltek. Tehát a fiú szereti… Ez mást nem jelenthet. És ő maga csak most jött rá, hogy ez az érzés nem viszonzatlan. Csak most érezte igazán, hogy dobogott a szíve minden reggel, amikor tudta, hogy találkoznak…És most ezt a fiút hagyta elmenni.

Hirtelen, mintha áram rázta volna meg, letörölte könnyeit és leszáguldott a lépcsőn. Úgy, ahogy volt, papucsban, Momó egyik kinyúlt kötött pulcsijára cserélve divatos blúzát kirohant az udvarra. Dávid a karámnak támaszkodva állt. Tekintete a rónaságot pásztázta. Barna haját összeborzolta a szél.

Zelina lassan közelebb lépett hozzá, kezét a fiú vállára tette.

- Bármi történjék, ugyanaz a lány maradok, aki édesanyám halála előtt voltam. – suttogta gyengéden a leány. – Ezt itt és most ünnepélyesen megfogadom.

A fiú fokozatosan feléje fordult és némán átölelte. Szótlanul nézték ölelkezve a naplementét.

- Bármi történjék… - mondta csendesen.

- Bármi. – lehelte a lány, s a nadrágzsebbe csúsztatott bankkártya szinte égette a bőrét.

**Szappanos Anna 8.o. tanuló, Hódmezővásárhely, 2017.**